CELEX: 32015D0773
Language: bg
Date: 2015-05-11 00:00:00
Title: Решение (ЕС) 2015/773 на Съвета от 11 май 2015 година за създаване на Комитет за социална закрила и за отмяна на Решение 2004/689/ЕО

14.5.2015   
            
            
               BG
            
            
               Официален вестник на Европейския съюз
            
            
               L 121/16
            
         РЕШЕНИЕ (ЕС) 2015/773 НА СЪВЕТА
   от 11 май 2015 година
   за създаване на Комитет за социална закрила и за отмяна на Решение 2004/689/ЕО
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 160 от него,
   като взе предвид становището на Европейския парламент,
   като има предвид, че:
   
               (1)
            
            
               В своя документ „Съгласувана стратегия за модернизиране на социалната закрила“ от 14 юли 1999 г. Комисията направи предложения за засилване на сътрудничеството в областта на социалната закрила, включително чрез създаване на група на високо равнище.
            
         
               (2)
            
            
               В резолюцията си от 16 февруари 2000 г. Европейският парламент приветства горепосочения документ на Комисията и създаването на такава група.
            
         
               (3)
            
            
               В заключенията си от 17 декември 1999 г. относно засилването на сътрудничеството за модернизиране и усъвършенстване на социалната закрила (1) Съветът подкрепи предложението на Комисията да се създаде механизъм за засилено сътрудничество, за което допринася работата на групата от високопоставени служители, за осъществяване на това действие. Съветът подчерта, че този вид сътрудничество следва да обхване всички форми на социална закрила и при необходимост да помага на държавите-членки да усъвършенстват и подсилят своите системи за социална закрила в съответствие с техните национални приоритети. Той също така напомни за компетентността на държавите-членки за организиране и финансиране на социалната закрила и утвърди установените от Комисията четири широкообхватни цели в рамките на цялостното предизвикателство за модернизиране на системите за социална закрила, а именно: да се направи нужното трудовата заетост да носи и осигурява сигурни доходи, да се направят пенсиите сигурни и пенсионните системи устойчиви, да се насърчава социалното включване и да се гарантира висококачествено и устойчиво здравеопазване. Той също така подчерта, че равнопоставеността между жените и мъжете трябва да стане основна характеристика на всички дейности, целящи постигането на тези четири цели. Най-накрая Съветът изтъкна, че финансовите аспекти са общи за всичките тези цели.
            
         
               (4)
            
            
               В заключенията от лисабонския Европейски съвет от 23 и 24 март 2000 г. се признава важността на социалната закрила за по-нататъшното развиване и модернизиране на активна и динамична социална държава в Европа и се призовава Съветът да заздрави сътрудничеството между държавите-членки чрез обмен на опит и добри практики на базата на подобрени информационни мрежи.
            
         
               (5)
            
            
               В Ница и на следващите си заседания Европейският съвет редовно одобряваше работата, извършена от Комитета за социална закрила за стимулиране и подобряване на обмена и координацията в рамките на Съюза в сферата на политиките за социална закрила.
            
         
               (6)
            
            
               Комитетът за социална закрила, създаден с Решение 2000/436/ЕО на Съвета (2), отменено и заменено с Решение 2004/689/ЕО на Съвета (3), ясно демонстрира своята полза като консултативен орган както за Съвета, така и за Комисията, и допринесе активно за разработването на отворения метод на координация, въведен от лисабонския Европейски съвет на 23—24 март 2000 г. В становището на Комитета за социална закрила относно даването на нов тласък на отворения метод на координация в социалната област в контекста на стратегията „Европа 2020“, одобрено от Съвета на 17 юни 2011 г., отново се подчертава валидността на целите и инструментите на социалния отворен метод на координация. Ролята на Комитета в рамките на социалния отворен метод на координация следва да бъде изяснена в настоящето решение.
            
         
               (7)
            
            
               В заключенията си от 27 и 28 юни 2013 г. Европейският съвет заявява, че следва да се укрепи социалното измерение на Икономическия и паричен съюз. Като първа стъпка е важно в ИПС да бъдат по-добре проследявани и отразявани социалната ситуация и положението на пазара на труда в рамките на Икономическия и паричен съюз, по-конкретно като се използват подходящи социални показатели и показателят за заетост в рамките на европейския семестър. Важно е да бъде осигурена и по-добра координация на политиките в сферата на заетостта и социалната област, като изцяло се зачитат областите на национална компетентност.
            
         
               (8)
            
            
               В заключенията си от 24 и 25 октомври 2013 г. Европейският съвет заяви, че координацията на икономическите и социалните политики и политиките в областта на заетостта ще бъде още повече засилена в съответствие със съществуващите процедури, като напълно се зачитат националните компетентности. Според Европейския съвет, за тази цел са нужни повече усилия за засилване на сътрудничеството между различните състави на Съвета с цел осигуряване на съгласуваност на тези политики в съответствие с общите цели.
            
         
               (9)
            
            
               С настоящото решението за създаването на Комитета следва да бъде отразено развитието на европейския семестър и ролята на Комитета в този процес. По-специално Регламент (ЕО) № 1466/97 (4) предвижда, че при необходимост в рамките на европейския семестър се провеждат консултации с Икономическия и финансов комитет, Комитета за икономическа политика, Комитета по заетостта и Комитета за социална закрила. Освен това Регламент (ЕС) № 1176/2011 на Европейския парламент и на Съвета (5) предвижда, че задълбоченият преглед трябва, когато е уместно, да отчита отправените от Съвета препоръки или покани към държавите-членки. Той предвижда и че в плана за корективни действия за всяка държава-членка, за която е открита процедура при прекомерен дисбаланс, се взема предвид икономическото и социалното въздействие на мерките на политиката и той съответства на общите насоки за икономическите политики и насоките за заетостта.
            
         
               (10)
            
            
               Комитетът и органите на Съюза, които участват в координирането на социалните и икономическите политики, по-специално Комитетът по заетостта, Икономическият и финансов комитет и Комитетът по икономическа политика следва да работят в тясно сътрудничество. Когато е целесъобразно и по взаимно съгласие на съответните комитети, при сътрудничеството между Комитета и Комитета по заетостта, Икономическия и финансов комитет и Комитета по икономическа политика може да се включи организирането на съвместни заседания, по-специално в контекста на съответните функции на комитетите в рамките на европейския семестър.
            
         
               (11)
            
            
               За да може да се изпълнява ефективно възложеният от Договора мандат и да се осигури нужната гъвкавост за адаптиране спрямо графика за дейностите на Комитета, по-специално в рамките на цикъла на европейския семестър, разпоредбите относно управлението, отнасящи се за функционирането на Комитета, следва да бъдат преработени с оглед осигуряване на ефективност и приемственост.
            
         
               (12)
            
            
               Решение 2004/689/ЕО следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   Създаване
   Създава се Комитет за социална закрила („Комитета“) със статут на консултативен орган, който да развива сътрудничеството между държавите-членки и с Комисията по отношение на политиките за социална закрила в пълно съответствие с Договора и съответно зачитане на правомощията на институциите и органите на Съюза.
   Член 2
   Задачи
   1.   Комитетът има следните задачи:
   
               а)
            
            
               да наблюдава състоянието в социалната сфера и развитието на политиките в областта на социалната закрила в държавите-членки и в рамките на Съюза;
            
         
               б)
            
            
               да насърчава обмена на информация, опит и добри практики между държавите-членки и с Комисията;
            
         
               в)
            
            
               без да се засяга член 240 от Договора, да изготвя доклади, формулира становища и да предприема други действия в рамките на областта си на компетентност по искане на Съвета или на Комисията, или по своя собствена инициатива.
            
         2.   За целите на параграф 1 Комитетът полага по-конкретно усилия:
   
               а)
            
            
               да използва отворения метод на координация, включително като прилага съвместно договорени инструменти за наблюдение и механизми за оценка, установени по взаимно съгласие, при постигането на общите цели, договорени в Съвета;
            
         
               б)
            
            
               да дава своя принос по всички аспекти на европейския семестър в рамките на своята компетентност и да докладва за тях пред Съвета;
            
         
               в)
            
            
               да работи по целесъобразност в сътрудничество със съответни други органи и комитети, работещи по въпроси от областта на социалната и икономическата политика, например Комитета по заетостта, Икономическия и финансов комитет, Комитета за икономическа политика и работна група „Обществено здравеопазване“ на равнище старши служители.
            
         3.   Всяка година Комитетът приема работна програма, като взема под внимание приоритетите на политиките на Съвета и Комисията. Работната програма се изпраща на Съвета.
   4.   При изпълнението на възложените му задачи Комитетът си сътрудничи със социалните партньори. Във връзка с това той установява контакти със социалните партньори, представени в Тристранната социална среща на върха по въпросите на растежа и заетостта, създаден с Решение 2003/174/ЕО на Съвета (6). Комитетът установява подходящи връзки със социалните неправителствени организации, като се вземат предвид съответните им роли и отговорности в сферата на социалната закрила. Европейският парламент също получава информация за дейността на Комитета.
   5.   Комитетът може да ползва услугите на външни експерти, когато дневният му ред изисква това.
   6.   Комитетът установява контакти с представители на страните кандидатки.
   Член 3
   Състав
   1.   Всяка държава-членка и Комисията назначават по двама членове на Комитета. Те могат да посочат и по двама заместници.
   2.   Държавите-членки и Комисията полагат всички усилия за постигане на баланс между лицата от мъжки и женски пол в състава на Комитета.
   Член 4
   Дейност
   1.   Комитетът избира председател измежду членовете, назначени от държавите-членки, за срок от две години. Председателят може да бъде преизбран веднъж за още един мандат от две години. С цел осигуряване на ефективност и приемственост Комитетът може да реши да удължи мандата на председателя с най-много осем месеца в надлежно обосновани случаи. Председателят може да заема длъжността за не по-дълъг срок от общо четири години и осем месеца.
   2.   Председателят се подпомага от четирима заместник-председатели, от които двама се избират от Комитета сред неговите членове за срок от две години, като този срок може да бъде подновен еднократно. Третият заместник-председател е представител на държавата-членка, упражняваща председателството на Съвета. Четвъртият заместник-председател е представител на държавата-членка, която поема следващото председателство.
   3.   Председателят може да делегира правото си на глас на заместника си.
   4.   Заседанията на Комитета се свикват от председателя по негова инициатива или по искане на поне половината от членовете на Комитета.
   5.   Комитетът приема свой процедурен правилник.
   6.   Разходите се възстановяват в съответствие с действащите административни правила.
   7.   Европейската комисия предоставя на Комитета съответната аналитична и организационна подкрепа. Комисията назначава един от своите служители за секретар. Секретарят и подпомагащият го екип действат по указания на Комитета, когато го подпомагат при изпълнението на неговите задачи. Секретарят поддържа връзка с Генералния секретариат на Съвета по отношение на провеждането на заседанията.
   Член 5
   Работни групи
   1.   Комитетът може да възложи проучването на конкретни въпроси на заместник-членовете или да създаде за целта работни групи. Работната група се оглавява от заместник-председател на Комитета, от член или заместник-член на Комитета, от служител на Комисията или от член на самата работна група, който се назначава за председател от Комитета.
   2.   Комисията предоставя съответната аналитична и организационна подкрепа на работните групи.
   3.   Работните групи могат да привличат експерти, които да ги подпомагат в работата.
   4.   Комитетът също може да създава съвместни работни групи заедно с други комитети и органи, като правилата за създаването и работата им се определят съвместно.
   Член 6
   Преходни разпоредби
   Мандатът на всеки член, избран в съответствие с член 3 от Решение 2004/689/ЕО продължава до края на съответния мандат, определен съгласно член 4 от настоящото решение. За начало на този мандат се счита датата на избирането на съответния член съгласно член 3 от Решение 2004/689/ЕО.
   Член 7
   Отмяна
   Решение 2004/689/ЕО се отменя, считано от датата на първото заседание на Комитета след влизането в сила на настоящото решение. Това заседание на Комитета се провежда не по-късно от четири месеца след датата на приемане на настоящото решение.
   Член 8
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 11 май 2015 година.
      
         
            За Съвета
         
         
            Председател
         
         J. DŪKLAVS
      
   
   
      (1)  ОВ C 8, 12.1.2000 г., стр. 7.
   
      (2)  Решение 2004/436/ЕО на Съвета от 29 юни 2000 г. за създаване на Комитет за социална закрила (ОВ L 172, 12.7.2000 г., стр. 26).
   
      (3)  Решение 2004/689/ЕО на Съвета от 4 октомври 2004 г. за създаване на Комитет за социална закрила и за отмяна на Решение 2000/436/ЕО (ОВ L 314, 13.10.2004 г., стр. 8).
   
      (4)  Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (ОВ L 209, 2.8.1997 г., стр. 1).
   
      (5)  Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (ОВ L 306, 23.11.2011 г., стр. 25).
   
      (6)  Решение 2003/174/ЕО на Съвета от 6 март 2003 г. за създаване на Тристранна социална среща на върха по въпросите на растежа и заетостта (ОВ L 70, 14.3.2003 г., стр. 31).